Norska lögreglan handtók í morgun fimmtugan karlmann sem grunaður er um að hafa myrt tvær ungar konur í Noregi. Önnur konan fannst látin nærri heimili sínu í maí 1995 en hin var myrt fimm árum seinna. Maðurinn neitar sök en verður leiddur fyrir dómara í dag þar sem farið verður fram á fjögurra vikna gæsluvarðhald og einangrun.
Mál Birgittu Tengs og Tinu Jörgensen hafa legið eins og mara á norsku þjóðinni. Tengs, sem var 17 ára þegar hún var myrt, fannst nærri heimili sínu á Karmeyju í maí 1995. Grunur beindist strax að 19 ára gömlum frænda hennar sem síðar var dæmdur fyrir morðið eftir að hafa játað við yfirheyrslur hjá lögreglu.
Hann áfrýjaði dóminum til yfirréttar og með aðstoð Gísla H. Guðjónssonar, réttarsálfræðings, tókst honum að sanna að játning hans hefði verið fölsk. Fyrir fimm árum var deild innan norsku rannsóknarlögreglunnar, sem sérhæfir sig í óleystum sakamálum, falið að fara yfir málið og fram kemur á vef NRK að DNA-rannsókn sem gerð var í Austurríki fyrir tveimur árum tengi manninn sem nú er í haldi við morðið á Tengs.
Hitt málið er morðið á Tinu Jørgensen en lík hennar fannst við Bore-kirkjuna í Stafangri í október árið 2000. Kærasti hennar var grunaður um morðið og sat í gæsluvarðhaldi í sjö vikur en var síðan sleppt og málið á hendur honum fellt niður.
Áðurnefndri deild innan norsku rannsóknarlögreglunnar var falið að fara yfir málið og koma með tillögur um hvernig mætti hefja rannsókn að nýju. Rannsókn lögreglu hefur nú leitt í ljós að maðurinn var í Stafangri þegar Jörgensen hvarf og ný gögn hafa leitt til þess að maðurinn hefur einnig réttarstöðu grunaðs manns í því máli.